google/wiki40b huggingface dataset:
Max Blin

Slaget om Narvik

Etter Tysklands angrep på Norge i april 1940 ble Blin sendt med det franske ekspedisjonskorpset til Norge. Alpejegeravdelingen hans ble satt inn ved Narvik, der den kjempet sammen med norske soldater. Blin utmerket seg ved ledelse av sine tropper i framrykking mot tyske soldater. Blin ble i 1946 tildelt det norske Krigskorset med sverd for innsatsen i 1940.

Etter verdenskrigen

Fra 1965 til 1969 var han sjef for École Militaire de Strasbourg. Han steg i gradene til général de brigade.
Kunstgjødsel

Produksjon

Yara International er blant verdens største produsenter av kunstgjødsel, og har i Norge produksjon på Herøya og i Glomfjord.
Produksjon av kunstgjødsel skjer gjennom Haber-Bosch-prosessen, som lager amoniakk med elektrisitet gjennom reaksjon mellom hydrogen fra naturgass og nitrogen fra luft. Produksjon skjer i to trinn, hydrogenseparasjon og amoniakksyntese. Amoniakken benyttes deretter til å lage nitrater sammen med andre grunnstoffer. Kunstgjødsel tilsettes gjerne andre grunnstoffer i henhold til hvilket bruksområde. Ulike plantesorter har ulike behov for mineralsk / uorganisk næring.

Miljøaspekter

Kunstgjødsel har utvilsomt vært viktig for utviklingen av verdens matvareproduksjon og ikke minst som en av drivkreftene bak Den grønne revolusjonen. Allikevel har det kommet opp mange negative aspekter rundt bruken og produksjonen av lettløselig næring.

Avrenning

Ideelt sett skal plantene utnytte all næringen som tilføres, forutsatt at det ikke overgjødsles. Bønder i Norge har krav på seg til å lage årlig gjødslingsplan. Gjødslingsplanlegging har som formål å gi grunnlag for kvalitetsmessig god avling, begrense avrenning til vassdrag og tap til luft av næringsstoffer fra jordbruksarealer. Gjødslingsplanlegging skal sikre en ressursmessig riktig utnytting av næringsstoffer i jordsmonnet og fra mineralgjødsel, husdyrgjødsel, slam og annen organisk og uorganisk gjødsel. Allikevel er det et stort problem med næringsavrenning fra landbruksarealer. Nitrogen i form av ammonium og nitrat er vannløselig og vil derfor følge vannstrømmen, når jorda er vassmetta kan det vaskes ned i grunnvannet eller det kan komme ut i vassdrag ved overflateavrenning. Fosfor, i form av fosfater, bindes sterkt til jordpartiklene og følger i mindre grad vannstrømmen, men føres ut i vassdragene ved erosjon. Fosfor er minimumsfaktoren for vekst i ferskvann og derfor en av de viktigste årsakene til eutrofisering av vassdrag.
John av Gaunt

Hertug av Lancaster

Han ble utnevnt til hertug av Lancaster i 1362, etter at hans svigerfar Henry av Grosmont, 1. hertug av Lancaster døde. Han fikk denne tittelen fordi han var gift med Blanche av Lancaster, som forøvrig var hans kusine. Hun var arving til hertugdømmet Lancaster, et palatinatsgrevskap som gav innehaveren betydelig uavhengighet fra kronen. John ble ekstremt rik, og eide tretti slott og en rekke eiendommer i England og Frankrike. Hans hushold var sammenlignbart med et kongelig hoff både i størrelse og organisasjon.
Etter at hans eldre bror Edward, den svarte prinsen døde i 1376 ble John stadig mektigere. Han forsøkte blant annet å bruke sin innflytelse til å beskytte John Wyclif, en religiøs reformator som han sympatiserte med. Men hans fremgang førte til betydelig mishag. Da krigslykken også snudde seg for de engelske styrkene i hundreårskrigen og Edvard III ble stadig mer upopulær på grunn av høye skatter og hans forhold til Alice Perrers, fikk hertugen mye av skylden for problemene. Mens kongen og prinsen av Wales hadde fått godt rykte på slagmarken, hadde hertugen ikke tatt del i noen militær suksess som kunne styrke hans posisjon.
Da kong Edvard III døde i 1377 var det hertugens i år gamle nevø som ble kronet som Richard II. Dette styrket hertugens innflytelse, men mange mistrodde ham og mente han forsøkte å ta tronen selv. Han passet seg nøye for å ikke bli assosiert med Richard IIs motstandere, men som de facto regent så lenge kongen var mindreårig fikk han allikevel problemer. Noen uheldige avgjørelser i skattespørsmål førte til bondeopprøret i 1381, hvor opprørerne blant annet ødela hertugens Savoy Palace.
I 1386 hadde Richard tatt over styret av landet, og han sendte John til Spania som ambassadør. Det oppsto snart etter en krise i England, og i 1387 var landet på randen av borgerkrig på grunn av kongens vanstyre. Det var hertugen som klarte å finne frem til et kompromiss mellom Lords Apellant og kongen, som førte til en periode med stabilitet og nokså god harmoni. I 1390-årene ble hans rykte for å være en mann som var opptatt av rikets ve og vel gjenopprettet.
Han døde av naturlige årsaker i Leicester Castle, med sin tredje kone Katherine ved sin side. Året før hadde sønnen Henry Bolingbroke blitt forvist fra landet, og da hertugen døde ble hans eiendommer og titler inndratt av kronen. Dette fikk Henry til å komme tilbake, og samme år styrtet han Richard II og ble kronet som Henrik IV, noe som var en viktig faktor bak utbruddet av rosekrigene.
Betroede Midler

Om filmen

Filmen hadde premiere 2. oktober 1911 på Stora Biografteatern i Malmö. Filmen ble spilt inn av Ernst Dittmer. Filmen er basert på Palle Rosenkrantz teaterstykke Betroede Midler som ble uroppført på Dagmarteatret i København 1910. Etter granskningen av Statens Biografbyrå ble det forbud mot videre visning av filmen, med en begrunnelse som har blitt berømt i sitt byråkratiske nidkjærhet.
Grunnkretser i Rollag kommune

Grunnkretser i Rollag kommune er delområder og grunnkretser som seksjonerer Rollag kommune, Buskerud, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Slaget ved Pigae

Slaget ved Pigae fant sted fra 11. til 18. mars 922 i utkanten av Konstantinopel. Det sto mellom bulgarerne og bysantinerne, og endte med bulgarsk seier.
Etter de store seierne i 917 prøvde Simeon I av Bulgaria å overta den bysantinske tronen fra den mindreårige bysantinske keiseren Konstantin VII, men i 919 ble mora hans, Zoe Karbonopsina, satt på tronen istedenfor Konstantin av admiral Romanos Lekapenos, og året etter gjorde admiralen seg selv til med-hersker, noe som gjorde at Simeon I ikke kunne ta over tronen på diplomatisk vis. Han erklærte derfor krig mot Det bysantinske riket i 920.
I 922 marsjerte en stor bulgarsk armé under ledelse av Theodore Sigritsa gjennom Strandzja-fjella og nådde utkanten av Konstantinopel. Romanos sendte tropper under kommandør Potas Argirus og marineadmiralen Alexions Musele for å stoppe bulgarerne. Slaget fant sted ved Pigae. Bulgarerne var ikke til å stoppe, og de bysantinske kommandørene var de første til å flykte. Musele drukna i et desperat forsøk på å komme seg ut til et skip. Nesten alle de bysantinske soldatene ble drept, drukna eller tatt til fange.
Etter slaget brente bulgarerne palassene i Pigae, inntok Det gylne horn og dro tilbake til Preslav som seierherrer.
Nasjonalforsamlingen i Republika Srpska

Historie

Nasjonalforsamlingen ble grunnlagt 24. oktober 1991 som en folkeforsamling for serberne i Bosnia-Hercegovina. Forsamlingen hadde formelt sitt sete i Sarajevo, men ble under Bosnia-krigen henlagt til Pale. Fra og med 1998 har forsamlingen holdt sine møter i Banja Luka, hovedstad i delstaten Republika Srpska.
Det første valget til ny nasjonalforsamling ble avholdt i 1996. Det er deretter holdt valg i 1997, 1998, 2000, 2002, 2006, 2010 og 2014. Valgperioden er fire år.
Nordby (Malangen)

Nordby er ei bygd på Malangshalvøya i Balsfjord kommune i Troms. Den ligger ved Nordbybukta på nordsida av Nordfjorden, rundt fire kilometer vest for Mestervik. Fv286 går gjennom bygda. På Nordbynes ved innløpet til bukta ligger Nordby handelssted.
1. divisjon fotball for menn 1995

Opp- og nedrykk

Begge avdelingsvinnerne rykket opp til Tippeligaen 1996 og nummer to i hver avdeling spilte kvalifisering mot hverandre om opprykk. De tre siste lagene i begge avdelingene rykket ned til 2. divisjon 1996.
Direkte opprykk: Moss og Skeid
Kvalifisering: Strømsgodset rykket opp etter kvalifiseringskamper mot Sogndal
Nedrykk: Åndalsnes, Sarpsborg, Vard, Alta, Sandefjord BK og Mjølner
The Fabulous Poodles

The Fabulous Poodles var et britisk new wave-band stiftet i 1975. Kjent for snåle sceneopptredener som eksploderende ukuleler såvel som sanger som Bionic Man. Sangen handler om en mann som blir hardt skadet i en bilulykke og får operert inn mekaniske deler. I førstningen er han glad for sin nye kropp, men finner fort ut at han er en "man made freak".

Historie

The Fabulous Poodles startet som bare the Poodles før de la til "Fabulous", etter et påfunn av Frank Zappa. Bandet besto av Tony De Meur på vokal og gitar, Richie Robertson på bass og vokal, Bobby Valentino på fiolin og vokal, og Bryn Burrows på trommer. Tony De Meur skrev alle låtene, enkelte ganger i samarbeid med John Parsons. 
The Fabulous Poodles var influert av the Who og the Kinks, men lagde "parodier" på både Buddy Holly (You Wouldn`t Listen) og Roy Orbison.
Pudlene utga tre offisielle album på Pye mellom 1977 og 1979. Den ble produsert av the Who's legendariske bassist John Entwistle, som også deltok som musiker på enkelte av låtene.  
Den andre platen, Unsuitable inneholdt deres to beste låter, Mirror Star og Chicago Boxcar (Boston Back).  
I 1979 kom deres siste album, Think Pink. Tittelen var hele teksten på en av låtene, Pink City Twist.  
I 1980 kom den siste singelen, Stompin' on the Cat, med to låter på baksiden, Anna Rexia og Don't You Lie To Me.
Bandet ble oppløst i 1980.
Battle Creek

Battle Creek er en amerikansk by i Calhoun County, Michigan. Byen har 53.364 innbyggere (Folketelling 2000).
Battle Creek er hovedsetet til det multinasjonale selskapet Kellogg Company og Post Cereals, et datterselskap av det Illinois-baserte selskapet Kraft Foods. Byen er handlingsplassen i novellen The Road to Wellville av T.C. Boyle og filmen med samme navn.
Alkalimetall

Alkalimetall er grunnstoffene som ligger i gruppe 1 i periodesystemet; litium, natrium, kalium, rubidium, cesium og francium.
Alkalimetallene har kun ett elektron i det ytterste elektronskallet, er svært reaktive og reagerer blant annet kraftig med vann. Reaksjonen mellom alkalimetall og vann gir en basisk vannløsning, derav navnet alkali-.
«Alkali» er opprinnelig et arabisk ord for «basisk».
Alkalimetallene er sterke Lewis-baser som lett avgir elektroner. Alkalimetallene reagerer svært lett med andre stoffer. Derfor finnes de ikke i ren form i naturen, men bare i kjemiske forbindelser. Også hydrogenatomet har ett ytterelektron, men hydrogen skiller seg så mye fra alkalimetallene at det er vanlig å sette hydrogen for seg selv helt øverst. Alkalimetallene er så myke at de kan skjæres med kniv.
Lille Kvalfjorden

Lille Kvalfjorden (nordsamisk: Geavlavuotna) er en fjord på Stjernøya i Alta kommune i Finnmark. Fjorden strekker seg to kilometer sørover til gården Lille Kvalfjord ved fjordbotnen. Den har innløp mellom Stokkandnes i nordvest og Torbenes i sørøst. Fjorden har ikke vegforbindelse til resten av øya.
Oscar Machado kraftverk

Oscar Machado kraftverk er et varmekraftverk i Venezuela. Det har en installert produksjonskapasitet på 315 MW, fordelt på 5 like store blokker. Anlegget ble påbegynt omkring 1990, og stod ferdig i 1995. Brenselkilden er naturgass og råolje.
Rockville

Rockville er en by i delstaten Maryland i USA. Den er hovedstad i Montgomery County og har 60 734 innbyggere (2008). Det er den nest største byen i Maryland, etter Baltimore.
Jærradiogruppen

Jærradiogruppen er et norsk selskap med virksomhet innen lokalradio. Selskapet ble stiftet av Herman Skretting.
Gjess

Beskrivelse

Gjess er mellomstore til store fugler, med tung kropp, semi-lang hals, flatt avrundet nebb og korte lemmer som er plassert langt bak på kroppen. Det siste gjør at fuglene får en karakteristisk vaggende gange og beveger seg dårlig på marken. Til gjengjeld blir kroppen strømlinjeformet i vannet og under flygeflukt. Hannen kalles gasse, hunnen gås. Kjønnene er like og har samme utseende året rundt, unntatt under mytingen.
De store vingefjærene felles samtidig, som oftest i juli–august. Mytingen gjør fuglene flygeudyktige i noen uker. Gjess er tilpasset vann og kalles også svømmefugler. Føttene har svømmehud, men tarsen (av la. tarsus) er lengre enn mellomtåen hos gjess. Artene mangler dessuten svømmelapp på baktåen. Kroppen flyter lett i vannet og fuglene kan ikke dykke helt under, men beiter i stedet på vekster på grunt vann.

Atferd

Gjess er svært flygedyktige trekkfugler. Under trekket flyr fuglene i en V-formet formasjon, for å spare energi. Det skjer fordi fuglene surfer på trykkbølgen (turbulens) som dannes av fuglen foran den i formasjonen. Fuglene bytter derfor på om å lede an, siden dette er den tyngste jobben. Mange av artene kan fly svært høyt under trekket. Stripegåsa har dyrerikets uoffisielle verdensrekord i høydeflyging for trekkfugler, 7 290 moh. Hawaiigjess trekker ikke, men er stedbundne.
Artene har en vegetarisk diett og lever normalt i livslange parforhold. Reiret bygges på bakken og eggene er hvite. De legger som oftest færre egg enn endene, men begge foreldre beskytter reiret og ungene. Gjess er territoriale bare i reirtiden.
Hvert år mellomlander tusenvis av gjess i Norge, under trekket mot hekkeplassene i nord. Disse beiter på innmark og gir bøndene store økonomiske tap, spesielt i Vesterålen og Nord-Trøndelag. Mange ser ingen annen utvei enn å jage fuglene, men det er uvisst hvor effektivt det er. Forskere har nemlig antydet et fuglene kan evne å tilpasse seg.

Norske arter

Ti arter opptrer i Norge. I slekten Anser grågås, tundragås, dverggås, sædgås, kortnebbgås og snøgås. I slekten Branta kanadagås, hvitkinngås, ringgås og rødhalsgås. Kanadagås er en innført art i Europa som har spredd seg og trives. Den hører naturlig hjemme i Nord-Amerika. I tillegg kan asiatisk stripegås som har unnsluppet fra fangenskap opptre her.
Kortnebbgås, grågås, kanadagås og stripegås er jaktbare arter i Norge.

Tamgås

Gjess ble domestisert for omkring 5 000 år siden. I Vesten stammer tamgåsa i hovedsak fra grågås og kalles Anser anser domesticus, mens den i Asia stammer fra svanegås og kalles Anser cygnoid domesticus. Opp gjennom årene er det utviklet en rekke raser, som norsk hvit gås og italiensk hvit gås. Førstnevne var populær i Norge fra omkring 1927, men er nå svært fåtallig. Den hvite italienske rasen har i stor grad overtatt som produksjonsdyr.
I tillegg til nevnte tamgås har det også vært oppdrett av kanadagås, hvitkinngås, grågås og snøgås i Norge. Dette er fugler som til dels flyr fritt.
Tanz mit mir

Tanz mit mir er et musikkalbum med Vikinger, utgitt i 2001.
Ohbayashia

Utseende

Middelsstore, slanke, mer eller mindre brunlige trebukker, pronotum kan være rødlig. Antennene er tynne, omtrent så lange som kroppen. Pronotum er firkantet med en smal, innsnørt "hals", dekkvingene er ganske lite innsnevret i midten (svakt timeglass-formede), enten mørke eller mørke med en gulbrun lengdestripe. Beina er middels lange, lårene noe fortykkede.

Levevis

Larvene utvikler seg trolig i død ved, men det synes ikke finnes noe sikker informasjon om dette. Utviklingen tar gjerne minst to år. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.

Utbredelse

Slekten er kjent fra Taiwan og Japan.
Striasjon (geologi)

I strukturgeologien er striasjoner lineære furer i en bar fjell- eller steinoverflate som er dannet av forkastningsbevegelse. Retningen til disse striasjonene definerer bevegelsesretningene i forkastningsplanet.
Lignende striasjoner kan oppstå også i områder som opplever interglasial, og de kalles da skuringsstriper eller skuringslineasjoner.
Striasjoner kan også være et vekstmønster eller en krystallform (habitus) som kommer frem på overflaten av visse mineraler. Svovelkis, feltspat, kvarts, turmalin og sinkblende er eksempler på mineraler som kan ha slike striasjoner.
19. motoriserte infanteribrigade

19. motoriserte infanteridivisjon (russisk: 19-я отдельная мотострелковая Воронежско-Шумлинская Краснознамённая, орденов Суворова и Трудового Красного Знамени бригада, full betegnelse «19. selvstendige Voronesj-Sjumlinsk Røde Fane motoriserte infanteribrigade med orden fra Suvorov og arbeider-Røde Fane») er en brigade underlagt 58. kombinerte armé i Søndre militærdistrikt i det russiske forsvaret. Brigaden er forlagt til Sputnik i Vladikavkaz i Dagestan.
Microcacia

Utseende

Små, kraftige, grå-brunspraglete trebukker. Kroppsformen er kort og plump, beina nokså korte og kraftige. Antennene hos hannene er noe lengre enn kroppen, med en dusk av svarte hår omtrent midt på.

Levevis

Disse billene har larver som lever i død ved av løvtrær, ofte like under barken.

Utbredelse

Slekten er utbredt i Sørøst-Asia (Vietnam og Borneo).
Pardaloberea

Utseende

En middelsstor, svært langt og tynn, brunrød trebukk. Antennenne er tynne, svarte og omtrent så lange som kroppen, som er jevnbred, litt blank og nokså kraftig punktert. Pronotum er sylindrisk, omtrent dobbelt så langt som bredt. Dekkvingene er lange og tynne.

Levevis

Larvene lever vanligvis i stammene på storvokste urter.

Utbredelse

Arten er utbredt i Yunnan, Laos og Vietnam.
Schloss Vaduz

Schloss Vaduz (tysk for «Vaduz slott») er den offisielle residensen til fyrsten av Liechtenstein. Slottet er oppkalt etter hovedstaden Vaduz, som man kan se fra den nærliggende bakketoppen, hvorpå slottet er plassert.
Den tidligste omtalen av slottet finnes i skjøtet utstedt av greve Rudolf von Werdenberg-Sargans ved salget til Ulrich von Matsch. De første eierne – sannsynligvis også byggherrene – var grevene av Werdenberg-Sargans.
Det ubebodde hovedtårnet (Bergfried) fra det 12. århundre og deler av den østlige siden er eldst. Tårnet er plassert på et jordstykke på omtrent 12 x 13 m og har en murtykkelse på opptil fire meter.
Siden 1712 har slottet vært residens for fyrstefamilien i Liechtenstein. Under Johann IIs styre ble slottet restaurert fra 1905 til 1920. Det ble senere bygget ut til bruk som hjem for Franz Josef II.
Siden 1938 har slottet vært primærresidens for fyrstefamilien. Slottet kan ikke besøkes av turister.
Trondheim Klatresenter

Trondheim Klatresenter (stiftet 2009) er et klatresenter i Trondheim. Senteret ligger i Thonning Owesens gt. 37, og tilbyr både buldring og tauklatring. Hovedvekt er buldring, og senteret er ett av de største i Norden.
VM i alpint 2017

Norges tropp

1. februar tok Norges Skiforbund ut 5 kvinner og 8 menn. Kristina Riis-Johannessen ble tatt ut tre dager senere, mens Adrian Smiseth Sejersted meldte forfall grunnet skade.
Horda

Horda er et tettsted i Värnamo kommune i Jönköpings län i Småland i Sverige. I 2010 hadde tettstedet 377 innbyggere.
Hundjevelen (1937)

Handling

Lucien Bourrache (Gabin) er en soldat i kavalerikorpset i Orange i Sør-Frankrike. Han har en prangende uniform og er en stor kvinnebedårer, men når han faller hodestups for vakre og forførerske Madeleine (Balin) tar han seg vann over hodet som ikke bare leder til het kjærlighet men også tragedie for dem begge.

Omtale

Aftenposten gav filmen en positiv omtale og beskrev den som "en fengslende akkord fra filmkunstens mangetonige orkester."
Handikap (golf)

Handikap i golf er en målestokk for en spillers spilleferdighet. Handikaptallet gir uttrykk for hvor mange flere slag enn banens par spilleren vanligvis vil bruke. Handikap utjevner forskjellen i spillestyrke, og legger dermed til rette for at spillere på forskjellig nivå kan konkurrere mot hverandre.
Handikapsystemet administreres av golfklubber eller nasjonale golfforbund og gjelder i prinsippet over hele verden. De fleste klubber krever et visst handikap, det vil si et gitt ferdighetsnivå, før man får lov å gjestespille på banen.
Det benyttes ikke handikap i profesjonell golf.
Samfundet for Dansk Genealogi og Personalhistorie

Samfundet for Dansk Genealogi og Personalhistorie, tidligere Samfundet for dansk-norsk Genealogi og Personalhistorie, er en forening som ble etablert 22. november 1879 med avdelinger i Danmark og Norge, for å fremme kunnskapen om genealogi, personalhistorie og beslektede vitenskaper i de historiske tvillingrikene. Foreningen har siden 1880 utgitt Personalhistorisk tidsskrift. I 1926 brøt den norske avdelingen ut, og medlemmene dannet sin egen selvstendige forening, Norsk Slektshistorisk Forening.
Foreningen står også bak utgivelser som Latinskolens religionslærere 1853–1903, Lærere ved Københavns Universitet 1537-1977 og Kraks Blå Bog, Register 1910-1988. Siden 1979 har foreningen utdelt Samfundet for dansk Genealogi og Personalhistories æresmedalje, for «en bemærkelsesværdig personalhistorisk indsats inden for forskning, litterær virksomhed eller organisationsarbejde».
Sørsamisk valgkrets

Sørsamisk valgkrets (sørsamisk: Åarjel-Saepmie veeljemegievlie, nordsamisk: Lulli-Sápmi válgabiire) er en valgkrets ved sametingsvalg i Norge fra og med valget i 2009. Den blir også kalt valgkrets 6. Stemmerett i valgkretsen har de som er bosatt der og er innført i Sametingets valgmanntall. I 2017 var det 1 148 personer som var registrert i manntalet i området.
Valgkretsen består av kommunene i Nordland fra Rana og Radøy og sørover, alle kommunene i Trøndelag, samt Sunndal og Surnadal i Møre og Romsdal og Engerdal, Rendalen, Os, Tolga, Tynset og Folldal i Hedmark.
Ved valget i 2017 ble det valgt inn fire sametingsrepresentanter fra valgkretsen, av totalt 39 sametingsrepresentanter.
Valgkretsordningen ved sametingsvalgene ble endret før sametingsvalget i 2009. Ved sametingsvalgene fra 1989 til 2005 var det 13 valgkretser, som ble redusert til sju fra og med 2009. Sørsamisk valgkrets tilsvarer stort sett den tidligere Sørsameområdet valgkrets, med unntak av kommunene i Møre og Romsdal og Hedmark som var del av den gamle Sør-Norge valgkrets.
Luís Silva

Karriere

Silva deltok ved EM i boccia 2009, som ble arrangert i Povoa de Varzim i Portugal. I gruppespillet vant han alle sine tre kamper, og han vant både åttendedelsfinalen og kvartfinalen i klassen BC3. I semifinalen ble han slått av spanske Sandra Peña, men han vant bronsekampen 7-3 over José Rodríguez, slik at han fikk bronse individuelt. I parkonkurransen deltok han også, her fikk Portugal gull.
I VM i boccia 2010 kom han på 4.-plass individuelt, og fikk sølv i parkonkurransen, og i World cup 2011 kom han på 9.-plass individuelt og fikk bronse i parkonkurransen sammen Armando Costa og José Macedo. Ved utgangen av 2011 var han rangert som nummer 6 i verden i sin klasse.
Han deltok i Paralympiske sommerleker 2012 i London, der han fikk én sølvmedalje; i parkonkurransen sammen José Macedo og Armando Costa. Individuelt ble han slått ut i åttendedelstfinalen, der han tapte 1-10 for sørkoreanske Ye-Jin Choi.
Sandnæs Dampskibs-Aktieselskab

Sandnæs Dampskibs- Aktieselskab (SDA) var et rederi i Sandnes i Rogaland fylke. Selskapet drev med kystrutefart og ble særlig velkjent i Nattruten Stavanger-Haugesund-Bergen, og senere hurtigbåtruten Flaggruten på samme strekning.